Diari Oficial de la Generalitat Valenciana


Sumari del DOGV 9960, del 18-10-2024 (2024/10865)

RESOLUCIÓ de 14 d’octubre de 2024, de la Direcció General de Centres Docents, per la qual es concedixen les subvencions a conservatoris municipals, centres autoritzats i centres integrats d'ensenyaments generals i ensenyaments artístics, elementals o professionals de Música i de Dansa, per a l'exercici 2024.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9960

Data del DOGV
:   18-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/10355

CVE
:   QKQC-E-1295-51470

Data del document
:   14-10-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * música
    * educació artística

L'Orde 17/2023, d'1 de juny, de la Conselleria d'Educació, Cultura i Esport, establix les bases reguladores de subvencions a conservatoris municipals, centres autoritzats i centres integrats d'ensenyaments generals i ensenyaments artístics, elementals o professionals, de música i de dansa (DOGV 9611, 06.06.2023).

D'acord amb la Resolució de 29 d'abril, de la Direcció General de Centres Docents, es convoquen subvencions destinades a conservatoris municipals, centres autoritzats i centres integrats d'ensenyaments generals i ensenyaments artístics, elementals o professionals, de Música i de Dansa, per a l'exercici 2024 (DOGV 9846, 10.05.2024).

Vistes les sol·licituds presentades, després de ser estudiades i valorades, sent objecte de requeriment en el cas de ser oportú, i vista la proposta de concessió de subvencions que eleva la comissió de valoració i selecció, constituïda i reunida el dia 25 de setembre de 2024 a este efecte.

De conformitat amb els criteris de valoració i la quantia individualitzada que es pot atorgar a cada entitat sol·licitant, segons la base dècima de l'orde de bases, i l'apartat quint de la Resolució de 29 d'abril de 2024, de la Direcció General de Centres Docents, de convocatòria d'estes subvencions.

De conformitat amb el Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat i l'article 9 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació,

RESOLC

*Primer*

1. Aprovar la concessió de les subvencions destinades a conservatoris municipals, centres autoritzats i centres integrats d'ensenyaments generals i ensenyaments artístics, elementals o professionals, de Música i de Dansa, per a l'exercici 2024, a les entitats relacionades en els annexos I, II, III i IV d'esta resolució.

|  |  |
| --- | --- |
| ANNEX I | Subvencions a conservatoris municipals, centres autoritzats i centres integrats d'ensenyaments generals i ensenyaments artístics professionals de música. |
| ANNEX II | Subvencions a conservatoris municipals, centres autoritzats i centres integrats d'ensenyaments generals i ensenyaments artístics elementals de música. |
| ANNEX III | Subvencions a conservatoris municipals, centres autoritzats i centres integrats d'ensenyaments generals i ensenyaments artístics professionals de dansa. |
| ANNEX IV | Subvencions a conservatoris municipals, centres autoritzats i centres integrats d'ensenyaments generals i ensenyaments artístics elementals de dansa. |

2.  Desestimar les sol·licituds de subvenció de les entitats assenyalades en l'annex V de la present resolució, pels motius que s'indiquen en este.

3. El pagament de les subvencions es realitzarà d'acord amb el que s'establix en la base dècima de l'Orde 17/2023, d'1 de juny, amb càrrec als crèdits del capítol IV, del subprograma 422B00, línia pressupostària S0275, prevista en la Llei de pressupostos de la Generalitat de l'exercici 2024, per un import global màxim de 74.885.593,00 €, segons el que es preveu en l'apartat segon de la resolució de convocatòria.

*Segon*

El termini per a presentar la justificació de la subvenció serà de 10 dies hàbils, a comptar des de l'endemà de la publicació d'esta resolució en el *Diari Oficial de la Generalitat Valenciana*. L'incompliment de l'esmentat procediment i/o termini determinarà la sanció sobre la subvenció concedida.

El procediment de justificació es realitzarà exclusivament per mitjans electrònics en la plataforma de tramitació de la GVA. Per a realitzar la tramitació electrònica la persona sol·licitant pot usar qualsevol dels certificats admesos per la seu electrònica de la Generalitat.

A més, la tramitació electrònica es pot dur a terme mitjançant un representant autoritzat, identificat en el Sistema de Gestió de la Representació de l'Agència de Tecnologia i Certificació Electrònica de la Comunitat Valenciana.

*Tercer*

1. La justificació es realitzarà pel total dels gastos i ingressos sol·licitats i de la forma establida en la base tretzena de l'orde de bases, i haurà de fer-se d'acord amb els models que estan a la disposició de les persones interessades en la pàgina web de la Conselleria d'Educació, Cultura, Universitats i Ocupació:

<https://ceice.gva.es/es/web/ensenanzas-regimen-especial/subvencions1>

2. L'aportació dels annexos de justificació i la documentació que puga ser requerida durant la revisió dels expedients es presentarà a través del procediment d'aportació de documentació a l'expedient d'ajudes de la Conselleria d'Educació, Cultura, Universitats i Ocupació, disponible en el següent enllaç:

<http://www.gva.es/es/inicio/procedimientos?id_proc=18586>

3. La documentació justificativa presentada per altres mitjans diferents dels previstos, determinarà la pèrdua de la subvenció concedida.

4. La documentació justificativa es presentarà, degudament emplenada, d'acord amb els models i instruccions oficials:

A) Entitats locals.

– Annex I: Certificat de la secretaria o intervenció de l'entitat local resum dels ingressos i gastos per al funcionament del conservatori

– Annex II: Gastos de personal docent

– Relació de nòmines del període subvencionat de tot el personal docent

– Annex III: Gastos de personal no docent

– Relació de nòmines del període subvencionat de tot el personal no docent

– Annex IV: Altres gastos corrents

– Informe de vida laboral d'un codi compte del període subvencionat

B) Entitats sense ànim de lucre i concessionàries:

– Annex I: Justificació econòmica i declaració responsable d'ingressos, gastos i altres gastos corrents

– Annex II: Gastos del personal docent contractat al curs escolar referent a la convocatòria

– Relació de totes les nòmines del període subvencionat del personal docent

– Annex III: Gastos del personal no docent contractat al curs escolar referent a la convocatòria

– Relació de totes les nòmines del període subvencionat del personal no docent

– Annex IV: Altres gastos corrents

– Informe de vida laboral d'un codi compte del període  subvencionat

Instruccions de tractament per a la tramitació dels arxius anteriors:

– La documentació justificativa es presentarà utilitzant els documents oficials, degudament emplenats.

– En els annexos II i III, la relació de personal docent i no docent s'ordenarà alfabèticament, fent coincidir este orde amb la Relació de nòmines.

– En l'annex IV. Altres gastos corrents, la relació es realitzarà per orde de la data de la factura del gasto.

– Tots els arxius corresponents als documents anteriors s'aportaran amb la següent nomenclatura:

•  Annex\_I\_justif\_nombrecentro.pdf

• Annex\_II\_justif\_nombrecentro.pdf

• Nomines\_justif\_docente\_nombrecentro.pdf

• Annex\_III\_justif\_nombrecentro.pdf

• Nomines\_justif\_no\_docente\_nombrecentro.pdf

• Annex\_IV\_justif\_nombrecentro.pdf

• Informe\_vida\_laboral\_nombrecentro.pdf

Exemple de nomenclatura amb noms centres:

• Annex\_I\_justif\_ConserVillena.pdf

• Annex\_I\_justif\_SMAlzira.pdf

*Quart*

Les entitats beneficiàries estaran sotmeses a les actuacions de comprovació a efectuar per l'òrgan concedent, en els termes establits en la base catorzena de l'orde de les bases reguladores.

A més, entre les obligacions com a beneficiaris d'estes subvencions està el fet de donar a conéixer de manera inequívoca que es tracta d'una acció subvencionada per la Generalitat, a través de la Conselleria d'Educació, Cultura, Universitats i Ocupació. A este efecte, hauran d'incorporar en tot el material gràfic que es derive de les activitats realitzades el logotip d'esta conselleria, disponible des del lloc web de la Presidència de la Generalitat Valenciana.

(<http://www.presidencia.gva.es/estatico/identitat-gva/>  Àrea de descàrregues - Distintius).

*Quint*

Esta resolució produirà efectes l'endemà de la publicació en el *Diari Oficial de la Generalitat Valenciana*.

De conformitat amb el que establixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant els òrgans que s'indiquen a continuació:

a) El recurs de reposició s'interposarà davant la Conselleria d'Educació, Universitats i Ocupació, en el termini d'un mes des de l'endemà de la publicació en el *Diari Oficial de la Generalitat Valenciana*.

b) El recurs contenciós administratiu s'ha de plantejar davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació o a partir de l'endemà del dia en què es notifique la resolució expressa del recurs de reposició o en què este s'haja d'entendre presumptament desestimada.

  

València, 14 d'octubre de 2024

(p. d. Orde 17/2023; DOGV 9611, 06.06.2023)

Jorge Cabo Martínez

Director general de Centres Docents

Esta disposició conté annexos. Consulteu-ne la versió en PDF.